khistorydata/jeongjo-sjw-relations huggingface dataset:
정조 18년
甲寅十月十一日辰時上御誠正閣大臣備局有司堂上句管堂上入侍時右副承旨洪大協假注書韓致重記注官金良倜承膺祚左議政金履素右議政李秉模句管堂上鄭昌順有司堂上沈頤之尹行恁以次進伏訖履素等曰朝氣稍寒聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣秉模曰近以民事聖念過勞於宵旰下情不勝悶慮矣上曰以今年穡事予安得不勞心勞力乎夏秋以來寢食靡甘至於今日而寢不過數更食不過數匙矣仰惟列聖朝憧憧爲民之念尤切於歉歲蠲恤之政深仁厚澤浹民肥膚盛德大業於戲不忘而一遇歉荒猶惓惓憂勤如是況在後嗣王守成之責便同箕裘之業尤何敢一日不盡心乎錦衣之煖玉食之飽於予心誠有念念靡安之時予之此言實非欲鋪張也孟子曰治人者食於入誠哉言乎蓋自三代以來家天下之後時君世主若其創業垂統則猶有功德之可言而至於嗣守保民之要則不過曰治人治心而已惟當視民之寒若己之寒視民之飢若己之飢遑恤一己之勞乎今日之引見卿等欲更問爲民蠲恤之方也履素曰聖敎及此臣等不勝欽仰萬萬矣昌順曰聖敎至當而水旱堯湯之所不免請勿過加勞心以妨攝養焉秉模曰堯湯之聖遇水旱而德彌彰聖心安得不然而近日宵旰之憂過加焦勞臣不勝區區悶慮矣上曰今年荒政予則曰御極後初有也設令穴農之處略有所收而勿論此壃爾界俱未免歉荒其中沿海邑尤不成說若其尤甚處則不待春晩必多殿屎餓殍之患矣此予所以不期勞心而自勞心者也必也別般畫計然後可以少紓民憂之萬一故向於綸音旣有停退代捧之敎而停與代之要則又在於抄戶蓋實惠之及民似莫先於抄戶故也卿等之意以爲如何履素曰目今恤民之要道果莫如抄戶矣頤之曰臣待罪湖南時見一守合用抄戶之法民多蒙惠矣上曰抄戶雖曰好矣而一道之中有尤甚之次邑之不同一邑之中又有尤甚之次面之不同若或不善抄戶則吏緣爲奸虛實相蒙致有惠不下究之歎此則專在於道臣守令之能否而目今仰哺之民情苦待朝家蠲恤之惠苟待其分等狀啓之上來而始下蠲恤之令則不無差晩之歎今若先爲行會以某戶某等停代幾分酌量分排俾民預知恃以無恐而分等啓下之後營邑自可按而行之惟彼荷擔而將散者庶幾安意息肩而分等狀啓未到之前有此先施者實是非常之例予所以至今趑趄者也履素等曰聖敎懇惻誠爲至當先期發令似無拘礙今年民事不容少緩特施常例外惠政亦何妨乎上曰卿等之言誠然矣備堂亦陳所見也昌順曰抄戶之政果爲要道先期之惠雖似無拘而民情每多觀望稍待不數日內諸道分等之啓回下行會亦似未晩矣上曰分等狀啓何當入來乎昌順頤之白要不出四五日間似當鱗次入來云矣上曰事非常例誠如卿等之言而目今捧糴伊始民勢轉急此予所以一日爲悶苟使諸道能悉心於抄戶之政則預爲知委而待年分啓下後按例遵行必無掣礙之慮矣且聞向日綸音爲便曉諭諸道臣方有刊布之擧云及此發令使之同頒亦好故也履素等曰聖敎至當及此頒令無可疑矣上曰軍保米最爲吾民切骨之弊者予所稔知也年前領府之爲左揆也決意變通而畢竟爲員役輩難堪之端未盡釐弊故曾前十餘斗納米者僅減一二斗云此弊終不可祛乎予以此意日前亦言于領府矣旣知如是則保米雖曰緊重今年則尤宜闊狹癸卯已例亦有可據分數停代不可但已大抵荒年災政不可不念而災則猶是有田土者也至於納米之保軍則最無告切可矜且以兩營言之御營則每患不贍而禁營則舊捧有裕同入於分數停代秩無所妨矣履素等曰保米停代尤爲莫大之惠矣上曰左承旨入侍賤臣承命出傳與洪義浩偕入進伏命書傳敎曰向下綸音先言分等停代申之以抄戶爲要道矣邑戶之分等當待道啓之條列陳聞惟其停與代之分數不爲頒示則民何以預知預知然後荷擔者息肩遑急者稍定三南最尤甚民戶新還餉及身米布錢之出於軍民奴驛者竝限折半停退尤甚戶之次戶遞減一分代捧分等一款視右爲例保米之爲弊甚於納布況今年歉荒乎已入於上項停退分數外就當納餘數中從民願以詳災代錢今玆之諭特復申綸音餘意欲令道伯知此分等小民知此奠土予則曰目下實政無於此卽令廟堂行會三南道臣上敎行恁曰守令抄出事退與吏議同飭以冊子入啓可也仍命退諸臣以次退出
정조 18년
甲寅十月十一日辰時上御重熙堂同副承旨入侍時同副承旨李儒慶假注書具得魯記注官金良倜承膺祚以次進伏訖上命書公事判付訖命書榻敎曰永同時任縣監令該曹遞付京職仍命退承史以次退出
정조 18년
甲寅十月十一日未時上御重熙堂左副承旨入侍時左副承旨李相璜假注書具得魯記注官金良倜承膺祚以次進伏訖上命讀公事書判付又命書傳敎曰向下綸音先言分等停代申之以抄戶爲要道矣邑戶之分等當待道啓之條列陳聞惟其停與代之分數不爲頒示則民何以預知預知然後荷擔者息肩遑急者稍定三南最尤甚民戶新還餉及身米布錢之出於軍民奴驛者竝限折半停退尤甚戶之次戶遞減一分代捧分等一款視右爲例保米之爲弊甚於納布況今年歉荒乎已入於上項停退分數外就當納餘數中從民願以詳定代錢今玆之諭特復申綸音餘意欲令道伯知此分等小民知此奠土予則曰目下實政無出於此卽令廟堂行會三南道臣仍命退承史諸臣以次退出
정조 18년
李儒慶啓曰明日拜表相値視事頉稟之意敢稟傳曰知道
정조 18년
尹致性啓曰大司憲林著喆執義李秉喆掌令鄭景祚持平洪樂敏呈辭掌令申大龜在外持平洪秉臣傳旨未下監察茶時之意敢啓傳曰知道
정조 18년
傳于洪義浩曰左副承旨入侍
정조 18년
傳于李相璜曰有司堂上入侍
정조 18년
傳于趙尙鎭曰都承旨左承旨入侍
정조 18년
傳于洪大協曰坐直承旨入侍
정조 18년
尹致性啓曰明日拜表時兩司當爲進參除在外傳旨未下外未肅拜呈告人員竝待開門牌招何如傳曰允
정조 18년
傳于洪大協曰朝筵有筵敎使之行會已爲消詳措辭乎候風發船意或在於所安或楸子島向於監發之敎雖有駕海等句語今聞當於古達島發船云然則於發船所行祭後待其發船復路以此分付檢校直閣徐榮輔處而近於湖南沿邊民事最所寤寐耿耿閣臣旣銜命在沿邑方其所宣諭念念之意詳探莫達之情其敢一毫泛忽乎仍將見聞後還朝後一一敷奏而古人猶有發倉矯制者況惶急處民情之鎭安乎昨下傳敎之施惠於三南者果已見之而到處曉諭乎如有當施未施而有難遲待還朝者須以意見論理星大登聞行過雖似迂路被災若云最甚除騶率周行巡視備說安集之策細諭蠲免之利無使一民轉而之他事更令廟堂三懸鈴一體分付
정조 18년
以朴贊郁囚單子傳于洪大協曰何足責附過放送
정조 18년
趙尙鎭以吏曹言啓曰安邊府使金勉柱以掃墳事忠淸道瑞山地下去云行關本道道臣處使之卽速還官何如啓下送後草記可也事命下矣行關本道道臣處則回移內安邊府使金勉柱星火還官之意催促知委於瑞山郡矣卽接其所報則同府使關文未到之前今月初三日已爲發行云矣卽又招問該邑邸人則同府使今月初三日自瑞山地發行直爲還官罔夜馳往云矣敢啓傳曰知道
정조 18년
洪大協以訓鍊都監言啓曰今十月十三日景慕宮展拜時因兵曹節目金虎門入直軍三十名除出把摠白泓鎭哨官李聖濂率領挾輦侍衛集春營入直軍四十五名哨官韓遂勳及北營入直別將具世勣領付排立當次營門東營入直軍三十名北營入直把摠李旭祥率領宮大門外把守還宮後各還直所而竝待標信擧行之意敢啓傳曰知道
정조 18년
禁府啓目前忠淸水使尹範敍原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓身爲帥臣管下地方人物致傷如彼夥然則事當一邊馳啓一邊更令査報而若睡若醉在任幾朔默無一言今於過數月之後使新帥登聞者究厥罪狀萬萬痛惡邊外勿限年充軍如有未報來處使卽隨實狀聞事統帥及湖嶺水使處嚴飭行會爲良如敎
정조 18년
戶曹判書沈頤之疏曰伏以臣待罪見職今已三歲于玆矣雖其圖報志切赴蹈是期奈緣庸姿駑才百爲無當忝叨愈久辜負愈深而偏蒙我殿下天覆父慈之恩隨處曲庇隨事涵貸滾到今日獲免大戾是豈臣有一分可堪而然哉見今災荒溢目而廈氈憂勤之謨無所仰贊蓄儲匱竭而民國裕財之方無所猷爲夙宵憂懍若墜深淵寤寐祈望惟在於早釋重務少贖不職之罪而已千萬不自意筵席昵侍之際戎垣特命忽隕自天臣於是驚惶震越五情失守誠莫省誤恩之何爲至此也噫天地至仁雖發育萬彙而春榮夏敷各有其漸則惟臣之前後兜攬太無限節雨露之私若偏一物此殆臣福過災至將無以卒承生成之恩也尙何言哉本營視三軍門雖曰有間竝列五營保障一面機務之緊重非比尋常苟非長才遠猷資望俱著者莫或居之又況邇來爲是任者莫不以凋弊難支爲憂政宜另簡才智責其蘇救而今乃遽爾畀之於千萬不近似之身而不少難愼是何異擔千勻於僬僥之背注洪流於龠合之器立視其摧壓傾溢而莫之恤也臣本昏庸重以衰耗方物發慮初非可論奉令承敎亦所不逮則已於本職萬萬無堪承之望而今埤之以軍旅之事使之左理財賦右管戎權者天下寧有是耶臣身固已一聽於造化滿盈之災非所自恤而其於國事何哉前席承命遁逃無路遂不敢不暫受戎符而歷日震駭無所底定實欲卽地無身而不可得也苟使臣有一毫可强之理而爲此飾讓則天地鬼神其將崇降罪戾矣玆敢披瀝肝血涕泣控籲於憫覆之下伏乞聖慈矜憐之諒察之亟將臣本兼諸任竝賜鐫免使國事無僨誤恩造有終始則臣當世世生生隕結圖報矣臣無任云云答曰省疏具悉年紀資歷之外見任舟橋宜藉軍營之威儀特除者此意卿其勿辭行公
정조 18년
江華留守曺允大疏曰伏以臣猥以匪才叨膺重寄觸事生疣無往非罪而特蒙寬假獲免大戾不幸値此慘歉仰貽宵旰之憂私心兢惕若無所容臣於本府年事前後狀聞畢陳無餘今不必更事架疊仰陳乙覽而事係民情敢此煩瀆伏惟聖明之垂察焉蓋本府幅圓褊小四面環海元無灌漑蒙利之處俱是堤堰鹹鹵之地初以無前亢旱浦野已多全棄再因蟊䖶內蝕洞畓偏被萎損晩又風雨所靡若干餘存之穀亦不能成實被災孔酷田畓無異論以畿甸當爲尤甚災結分俵比前倍蓰而殆同沃焦不足有無民情遑急接濟沒策何幸十行銜鳳之詔乃下九秋流虹之辰不待有司之仰請特推蠲恤之至恩舊還舊餉旣令停退當年還布仍許分等其外代穀之方議賑之政無微不燭無事或漏至以此疆爾界之別莫要於抄戶爲敎絲綸一頒髫白咸集莫不蹈舞觀欣感極垂涕殆若陽春之澤乃生姑荄之微臣仰感聖意俯察民情欲救燃眉之急少慰息肩之望則惟是新還停退最爲目下急務大抵餉米太之今年當捧米爲一萬七千三百石零太爲五千六百石零而正租又爲四千一百石零正租則春種所係勢將盡捧雖罄一島所出之穀實無各穀準納之望若依綸音中下敎不得不停退者不得不代捧者米太則一從抄戶分數蠲貸不使貧富同歸虛實相蒙則其紓力裕食固莫過此臣非不欲仰體震念分等啓聞而第本府還穀與他有異營各庫還米太身役米自臣府如干闊狹者外俱是軍餉名色耳軍餉事面極爲嚴重其所停代與否不敢循例狀請取考各年謄錄則本府狀請只有一二久遠之例而如癸卯丙午兩年歉荒則或因特敎或因筵稟竝許分數停退其他近例別無可據臣若曲循民情直爲狀請則實涉唐突之罪若徒懷嚴畏囁嚅不言則亦非所以仰承德意之萬一百爾思惟萬無道理玆敢冒罪陳聞仰冀處分伏乞聖明特垂一視之澤許準諸道之例使保障重地得以安堵奠業千萬幸甚臣又有愚見敢此附陳訓鍊都監禁衛營御營廳倉穀在於本府境內三營還分米太合爲七千三百餘石禁御兩營則雖或有本營鄕軍之散在各邑者若干受食而分還於境內者其數倍多至訓局倉則初無鄕軍之受食者盡數分給於倉底附近之面里營門句管各有所掌而受食還穀盡在府民當此本府軍餉請蠲之日若諉以異局而不爲論列則似有向隅之歎恐違均惠之德亦令廟堂稟旨變通以爲同被惠澤之地焉臣無任云云答曰省疏具悉軍餉雖重民食宜念緩急先後於是乎有徑有渭卽令廟堂草記回啓訓倉糶糴事尤歇矣依施
정조 18년
甲寅十月十二日辰時上御誠正閣左承旨入侍時左承旨洪義浩假注書韓致重記注官金良倜承膺祚以次進伏訖上曰都承旨入侍上曰備堂趙鎭寬入侍出榻敎賤臣承命出傳與行都承旨趙尙鎭備堂趙鎭寬偕入進伏上敎鎭寬曰幾年之後今日初見卿於前席矣先卿之心予豈不知而其時之事蓋莫之爲而爲此不過執跡而論究其本心則不然矣此予所以申申於前後傳敎者矣故當慶辰旣盡昭晣今則卿家爲無故之家而先卿爲完人矣此實公私之幸又況卿家是何等喬木之家也任卿以校正之事者欲於卿精力未衰之前使知近來廟謨也須勿臲卼自外體予至意克成先卿未卒之志也鎭寬曰先臣之本心雖不然而何敢曰不然手國恩罔極感泣無地矣仍命退諸臣以次退出
정조 18년
甲寅十月十二日午時上御重熙堂備局有司堂上入侍時左副承旨李相璜記事官鄭文始記注官金良倜承膺祚有司堂上沈頤之尹行恁以次進伏訖上曰各道代捧事果已行會乎頤之等曰已依傳敎擧行矣上曰還穀綿布保米代捧者條爲三件分以四等此意詳細後錄於行會中俾無渾雜之弊至於戶分里分未知實效之及民者孰勝孰否乎頤之等曰以戶分等似勝於面里之分等也仍命退諸臣以次退出
정조 18년
甲寅十月十二日申時上御重熙堂坐直承旨有司堂上入侍時右副承旨洪大協假注書具得魯記注官金良倜承膺祚有司堂上沈頤之尹行恁以次進伏訖上曰行會中身還條下不擧綿農條何也頤之曰綿農亦入其中矣上曰身還則次次減等綿農則有純錢處有參半處豈無區別也卽爲措辭使道伯分等精詳而抄戶事卽刻知委年分狀啓亦爲催促可也命大協書傳敎曰明日當由逌瞻門展拜該房知悉仍命退諸臣以次退出
정조 18년
行都承旨趙尙鎭坐左承旨洪義浩坐右承旨尹致性坐左副承旨李相璜坐右副承旨洪大協坐直同副承旨李儒慶坐直注書鄭文始仕一員未差假注書具得魯仕直韓致重仕事變假注書曺錫中仕
정조 18년
尹致性啓曰大司憲林蓍喆執義李秉喆掌令鄭景祚持平洪樂敏牌不進掌令申大龜在外持平洪秉臣傳旨未下監察茶時之意敢啓傳曰知道
정조 18년
洪大協啓曰今日拜表時入直禁軍除出標信敢啓傳曰除標信擧行
정조 18년
傳于趙尙鎭曰三使臣留待
정조 18년
傳于李相璜曰戶房承旨入侍
정조 18년
以執義李秉喆掌令鄭景祚持平洪樂敏獻納魚錫齡等牌不進罷職傳旨傳于尹致性曰只推
정조 18년
傳于李儒慶曰國俗專尙階分尤重於仕路而士族以外醫譯爲次士族然後爲卿大夫非士族而爲卿大夫之資格腰犀而頂玉者醫與譯也在昔譯官之解事識務者直差專對之任蓋出於別異也近聞使行赴燕也首譯之露臀棍打看作常事云今人不若古人未能自持而見重而然首譯爲使臣之次則如彼處置殊非假威借重之意且嘗聞之故事使行到彼首譯犯科勿棍還渡江啓聞勘罪著爲式今因拜表召見使臣諭以遵守法式而稍久又安知不更出謬例今下傳敎揭板該院此擧重使事也尊國體也則後之爲首譯者不修職任藉今日之敎而怠慢行中有兩使及行臺院中有都提擧提擧兼敎授自當隨現啓聞其所懲礪必倍於棍打竝以此意知悉
정조 18년
傳于洪義浩曰今因備局草記思之如南北漢山城之餉穀受食民戶中雖有尤甚戶停與代竝勿爲擧論乎抑闊狹推移於還上而互置停代秩乎何以擧行委折令廟堂問于諸道該營草記
정조 18년
以咸鏡監司金華鎭狀啓進上生文魚生大口魚不得一時封進惶恐待罪事傳于李儒慶曰勿待罪事回諭
정조 18년
以京畿監司徐龍輔狀啓年分狀請外不可不及時登聞者後錄馳啓令廟堂稟旨分付事傳于洪義浩曰摠戎廳別貿餉穀姑令以錢代納事勅需錢寬限事沁都米移轉條劃屬事竝依狀請施行朔寧稷還雖至萬石一從民願爲之事竝令廟堂卽爲分付
정조 18년
洪大協以備邊司言啓曰平安監司金思穆狀啓有草記稟處之命矣取見其狀本則以爲各樣災頉爲九百三十三結四十九負五束而今年戶曹事目中本道實結比己丑摠磨勘而昨年收租實結與還起及出稅田合爲八萬四千三十結六十九負二束較諸己丑元摠則餘結之給災者爲五百十五結六負七束以此排比則不足爲四百十八結四十二負八束特許加劃事請令廟堂稟旨分付矣西北雖曰比摠若有俵災不足之時則狀聞加請自有已例且其加請之數較諸今年本道年事不至過濫特爲依狀請加劃使之一一均俵無或把束白徵之意嚴飭分付何如傳曰允
정조 18년
甲寅十月十三日卯時景慕宮展拜入侍時行都承旨趙尙鎭左承旨洪義浩右承旨尹致性左副承旨李相璜右副承旨洪大協同副承旨李儒慶假注書具得魯韓致重記注官金良倜記事官吳泰曾檢校直閣南公轍以次侍立訖上具翼善冠衮龍袍乘輿出交泰門永淸門上曰三使臣入侍駕前下敎賤臣承命出傳與進賀正使朴宗岳副使鄭大容書狀官鄭尙愚偕入進前上敎宗岳等曰進賀異於節使儘好行也但萬里隔歲之別甚覺悵然須在道愼旃善爲往還也宗岳曰臣銜命出壃將不得趁參於明春蹈舞之班尤不勝耿結之下忱矣上命首譯進前敎曰譯舌如有罪則返命後請罪未爲不可近來使臣渡江之後棍治譯舌少無顧藉古例則副价以下或以譯員差送今雖不然不可如是賤待後勿如前可也宗岳曰別使公用銀子爲四千五百兩而帽稅條中時在銀子只是二千九百三十五兩三錢不足之數爲一千五百六十六兩七錢合有變通之道故敢此仰達矣上曰令廟堂稟處出擧條宗岳曰臣所帶軍門都提調之任不可仍帶出壃故敢此仰達矣上曰仍帶往來無妨矣仍頒御製詩宗岳等祗受仍命使臣先退上前詣由明政門出弘化門入逌瞻門至齋室降輿入齋室少頃就神門外位板行再拜禮訖入殿內奉審訖還御齋室命宮司入侍奉事趙鎭宣承命進前上曰奉朝賀諡狀已撰定耶鎭宣曰有勿請諡之遺戒故不得撰狀矣上曰奉朝賀之卓犖公忠脫於凡俗其言予至于今多有需用者矣雖有遺戒而因特敎爲之亦多已例須從近撰狀可也命本宮提調入侍鄭昌順進伏上曰閟宮每月一展拜而七八月則不得爲之故月初已爲展拜今又爲之矣昌順曰七八月則聖體在靜攝中勢難展拜矣少頃上出齋室乘輿又命本宮提調入侍下敎曰七月則仰貽惟疾之憂俯有下堂之戒故展拜未及爲之矣但月一之禮不敢以過時而廢今月內又欲展拜卿雖以針灸呈辭其時必入來也上由逌瞻門明政門永淸門交泰門還內諸臣以次退出
정조 18년
甲寅十月十三日午時上御重熙堂戶房承旨入侍時戶房承旨洪義浩假注書韓致重記注官金良倜記事官吳泰曾以次進伏訖上命義浩書公事判付訖義浩曰奏御文字何等愼重將官去就亦係不輕而今此入直內三廳將官望單中一番將不塡姓名事體所在極爲未安兵曹入直堂上推考何如上曰依爲之出擧條仍命退諸臣以次退出
정조 18년
行都承旨沈煥之坐左承旨洪義浩坐右承旨尹致性坐直左副承旨李相璜坐直右副承旨李儒慶坐同副承旨南公轍內閣直注書鄭文始仕一員未差假注書具得魯仕直韓致重仕事變假注書尹濟弘仕
정조 18년
李相璜啓曰大司憲林蓍喆執義李秉喆掌令鄭景祚持平洪樂敏呈辭掌令申大龜在外持平洪秉臣傳旨未下監察茶時之意敢啓傳曰知道
정조 18년
傳于李儒慶曰禮房承旨馳詣宗廟景慕宮奉審摘奸以來
정조 18년
傳于洪義浩曰不爲仕進承旨許遞前望單子入之待下批牌招察任
정조 18년
承旨前望單子入之沈煥之南公轍落點
정조 18년
傳于李儒慶曰同副承旨入侍
정조 18년
李儒慶啓曰咨文之以承傳色入啓以承傳色還下例也而今此盛京禮部咨文誤令別監來傳者事未前有萬萬駭然當該承傳色所當重勘而本院請推之外無他可施之罰何以爲之敢稟傳曰聞是守門中官不給承傳色直給別監而然云當該中官過甚爲先逐送本土砲保停納貧民代充定捧上事令訓局分付可也
정조 18년
洪義浩啓曰事變假注書曺錫中身病猝重勢難察任今姑改差何如傳曰允
정조 18년
曺錫中改差代尹濟弘爲事變假注書
정조 18년
以明日常參經筵取稟傳于南公轍曰爲之經筵停次對兼行明日眞殿展拜及影幀孟朔大奉審相値行禮後當引見常參時刻待下敎只入正時
정조 18년
南公轍啓曰明日常參六曹及漢城府堂上當爲進參吏曹判書李致中禮曹判書閔鍾顯漢城判尹申思運病不進竝待開門牌招何如傳曰允
정조 18년
李相璜啓曰明日常參兩司當爲進參除在外傳旨未下外呈告人員竝待開門牌招何如傳曰允
정조 18년
以兵曹別雲劍望筒傳于南公轍曰行副司直鄭好仁行副司直李秉鼎李得臣備堂還差
정조 18년
傳于洪義浩曰今十月朔水原府內儒生應製賦三下一幼學閔昌億別壯紙一卷筆三枝墨一笏三下二生員崔之聖壯紙一卷筆二枝墨一笏三下幼學金星柳朴宗解各壯紙一卷次上幼學沈晉浩洪天浩各筆三枝墨一笏草次上幼學尹衍相黃明漢申光任各筆二枝墨一笏表次上幼學曺鴻振筆三枝墨二笏草次上幼學尹鍾河李基淸各筆二枝墨一笏賜給
정조 18년
傳于洪義浩曰水原府內式士試射時柳葉箭壯勇軍林福善貫一中邊三中直赴殿試親軍衛尹聖運貫一中邊二中直赴會試鄕武士池繼殷等七人各邊三中木布各一疋出身李道英貫二中別武士朴枝蕃等四人各貫邊各一中各長箭五十介別武士房在明等十三人各邊二中各帽子一立騎騶親軍衛李得弘等二人各三中屢飭之下猶未四五中各帽子一立親軍衛尹聖運等三人各二中各米三升賜給
정조 18년
沈煥之以吏曹言啓曰承文院判校安經心呈狀內矣身猝得重病時日之內萬無起動之路斯速入啓遞改云身病旣如是則勢難强令察任今姑改差何如傳曰允
정조 18년
南公轍以備邊司言啓曰傳曰備局草記思之如南北漢山城之餉穀受食民戶中雖有尤甚戶停與代竝勿爲擧論乎抑闊狹推移於還上而互置停代秩乎何以擧行委折令廟堂問于該道該營草記事命下矣依下敎關問委折則京畿監司徐龍輔所報內以爲餉與還名色各異故雖當還穀停代之時元無竝與餉穀闊狹推移互置停代之例而今番北城移轉之許令捧留出於曠純之特恩列邑民人意願已足不敢更有希望而以災民事勢言之則萬五千包之米本色準納亦不可謂之全然不難至於南城則還少餉多通一邑二十一面之內受還之民不過爲一二面其餘則全受餉穀而餉穀體重有非自下仰請故每當如此之歲餉還受食之民不得入於停代之中論以民情誠爲可矜云守摠兩營所報則以爲若有還餉停代之令則自畿營知委各該邑以爲報本營擧行之地而今番則各邑無報營之事抄戶停代一款姑未及詳知云矣敢啓傳曰南城無非餉戶而本道停還不停餉獨未沾一視之澤豈可乎況聲串月谷等面之偏歉不可以諸面之稍勝於南陽等邑置之勿論之科特令府尹親執抄戶最尤甚戶尤甚戶折半或三之一停退代捧視此闊狹事分付道臣北漢則事勢異於南城雖於渠輩必無二辭此則最難捧處許令代捧事亦爲分付可也
정조 18년
李相璜以義禁府言啓曰時囚罪人尹範敍原情公事判付內身爲帥臣管下地方人物致傷如彼夥然則事當一邊馳啓一邊更令査報而若睡若醉在任幾朔默無一言今於過數月之後使新帥登聞者究厥罪狀萬萬痛惡邊外勿限年充軍如有未報來處使卽隨實狀聞事統帥及湖嶺水使處嚴飭行會事命下矣尹範敍平安道昌城府勿限年充軍而以判付內辭意具罪目依例發遣府書吏押送配所何如傳曰允
정조 18년
李相璜以刑曹言啓曰因殺獄罪人朴好民完決啓目判付內下里賤女能識貞正之烈痛其惡男之劫逼而自判一死視之如歸誠亦卓乎凜然發遣郞廳詳探實蹟於隣比公論草記以爲褒奬之地事判下矣依判付發遣本曹佐郞鄭世淳於中浪浦兩日潛行多歧廉探則李召史本以楊州官吏之女年纔二十于歸未久而平日持身稍異常賤居家有好合之樂對人無愁苦之語而忽於其夫貿柴歸家之日以身旣受辱生亦無用之說言於其夫却食二日終至飮滷則其死之不由他故更無可疑至於劫逼之時旣無證參之人屍親之言或曰撫身或曰被汚前後所言亦無眞的奸若未成而能判一死則其節尤爲卓然而成與未成非他人所可知之洞里諸議同然一辭莫不爲李女咨嗟而探其實蹟無出於此云矣敢啓傳曰褒奬之典令禮曹議于大臣仍具諸堂意見論理草記可也
정조 18년
吏曹啓目粘連觀此弘文館副修撰任希存上疏則以爲臣與副校理南履翼有內外從應避之嫌所帶春秋兼銜在法當遞乞命有司照例遞改亦爲白有臥乎所相避之法在下當遞今姑減下何如判付啓依允
정조 18년
甲寅十月十四日辰時上御重熙堂左副承旨右副承旨同副承旨入侍時左副承旨李相璜右副承旨洪大協同副承旨李儒慶假注書具得魯記注官吳泰曾以次進伏訖上命儒慶讀公事書判付訖上曰歲弊差員秩高守令爲之事畿伯赴燕時有出擧條定式者今年畿甸爲弊可悶以大興中軍替行轉輸之際凡爲民弊之事各別嚴禁事另飭該道別定備郞以考勤慢事以筵敎錄送于畿伯及大臣有司堂上處可也仍命退諸臣以次退出
정조 18년
行都承旨沈煥之坐左承旨洪義浩坐直右承旨尹致性坐左副承旨李相璜坐直右副承旨李儒慶坐同副承旨南公轍內閣直注書鄭文始病一員未差假注書具得魯仕直韓致重仕事變假注書尹濟弘仕
정조 18년
南公轍啓曰禁衛營將來言今日本營軍兵日次私習云矣敢啓傳曰知道
정조 18년
傳于南公轍曰侍衛軍兵毛具
정조 18년
禁府堂上前望單子入之判義禁鄭好仁知義禁李秉鼎落點
정조 18년
南公轍啓曰摠戎使申大顯所佩密符還納修正次密匣請出之意敢啓傳曰知道
정조 18년
傳于南公轍曰軍士房承旨入侍
정조 18년
吏曹慰諭使單徐榮輔
정조 18년
傳于南公轍曰以檢校直閣徐榮輔爲全羅道康津海南長興靈嚴興陽珍島等邑慰諭使耽羅船粟祭神日也監視領運於其還路往之諸邑慰諭民衆曰此去南溟千里以遙耿耿一念來往周復者誠以滌場後災形道啓或欠挈領臺疏猶近隔鞾里里村村之民情物色終無以得其詳予寢之不安于枕者久矣是月十三日卽耽羅運穀祭神汎舟之日齎誠默禱惟去利涉而因此思之此穀雖出於官其實則沿民口吻中物耳若曹亦知事不獲已口不敢言而奪此與彼予作何心想像其人負馬馱輸致船所爲充他腹反勞吾身之狀自不覺蹶然而起也有民然後有國吾惠施于吾民食之下咽不下咽在於惠之施不施有司之臣其敢以經費難之乎日前蠲代之穀略行於三南而汎舟運穀地方適皆湊在於最被災損之湖南沿郡寧忍以日前蠲代謂能事已畢乎康津海南長興運穀邑也靈嚴汎舟邑也米布錢之出於身而貢於京外者不計付賑付還其飢困尤甚之類全數蕩減還餉則前已停退外餘竝停退而其次米布錢折半蕩減折半仍停還餉三分二停退大同則三等面里尤甚處減三斗餘不遞減斗數結錢限明年秋成退捧凡邑辦民斂之屬於享上之物與納于官者限明秋竝行減元五邑屬鎭之被災最甚處視右爲準屬鎭爲然況興陽珍島之接壤災荒爲沿邑之最而不與均施之別則有非一視之政其蠲其停亦因右例今年海民儻蒙上天之垂貺魚麗于罶鹽出于井船去于步波不揚條不鳴則庶可生活苟欲使之專意本業無出於先寬力征均廳納漁鹽船稅限明秋折半停退俾吾水陸之民咸得安堵冬夜抵年慣於徹漏明燭呼寫朝已盈矣
정조 18년
以申大顯口招公事傳于尹致性曰當刻內更爲捧供事下敎則今於夜深之後始爲書入意謂卿等別無顔私於渠矣擧行慢忽如此極爲駭然擡頭頻瞻卽今日法筵時所爲則數年以來云云不但外題渠又未經軍職何可謂之近侍至於着𣰉衣一款援引他人敢生分罪之計者尤爲無嚴渠以起廢之蹤復登香案之側嚴畏戰慄周旋失措容或可也揚揚得得放恣無嚴誠正閣賓筵也欲處分而未果則堂堂常參朝會渠敢益無顧忌東顧西瞻左呫右囁使大臣察飭之後聽若不聞奪符奪帽出送之後步不顚倒出付金吾郞之後過時在閣外宣傳官出去逐出之後始出闕門卽登筵諸臣之所目擊有一於此無非死罪許多盤問取服之事一倂闊略其所捧入之供招果何異於初供乎禁府擧行節節駭然諸堂則姑不處分而首郞首隷嚴處之後又復若此首都事執筆都事亦爲拿處更嚴問期於取服以聞又或如前諸堂當別般嚴處矣
정조 18년
傳于洪義浩曰聖人稱號何等審愼則鄒夫子之稱今始初見然則孔聖當稱魯夫子乎擧條不爲往復循例捧入承旨如玉堂是人
정조 18년
傳曰洪義浩曰擧條遲滯當該注書竝拿處
정조 18년
以京畿監司徐龍輔狀啓道內儒生公都會今姑退限待明秋試取事傳于洪義浩曰爲弊果然而明年異於他年雖是式年之科當令竝觀初試矣今番則各其守令聚該邑擧子於官庭以其下送之題捧券上送于巡營自巡營送于內閣大邑取三人中邑取二人小邑取一人其中貧儒給糧上送令都事都試於新營捧券入送而道伯役役於民事何暇考券如是試取則都事主試輕矣曾經道伯且帶成均之任依華城公都會例令原任直提學徐有防考試初抄書題十七日下送該道十九日試取再試書題臨時下送講則亦依華城以製述爲之事分付邦畿咫尺小民猶施惠況多士乎此意令畿邑三十州諸生知悉事回諭
정조 18년
以全羅監司李書九狀啓道內守令治績能否另加探察追後陳聞計料事傳于沈煥之曰屢次下敎之下一味漫漶身爲道伯畏守令如此何以彈壓一路也極爲寒心狀啓還下送大臣之奏許施之意豈無料量而然三道道臣從重推考皆以擧實狀聞事該房承旨書目嚴飭題送俾各無顧守令之顔私以除小民之被困又復彌縫廟堂察飭可也
정조 18년
以江原監司李勉兢狀啓鐵原同知池日輝食物衣資題給其子若孫所業開錄事傳于南公轍曰令兩銓長召見池海運可堪何任與否論理草記卿其起送事回諭
정조 18년
李儒慶以禮曹言啓曰刑曹啓曰因殺獄罪人朴好民完決啓目判付內下里賤女能識貞正之烈痛其惡男之劫逼而自判一死視之如歸誠亦卓乎凜然發遣郞廳詳探實蹟於比隣公論草記以爲褒奬之地事判下矣依判付發遣本曹佐郞鄭世淳於中浪浦兩日潛行多歧廉探則李召史本以楊州官吏之女年纔二十于歸未久而平日持身稍異常賤居家有好合之樂對人無愁苦之語而忽於其夫貿柴歸家之日以身旣受辱生亦無用之說言於其夫却食二日終至飮滷則其死之不由他故更無可疑至於劫逼之時旣無證參之人屍親之言或曰撫身或曰被汚前後所言亦無眞的奸若未成而能判一死則其節尤爲卓然而成與未成非他人所可知之洞里諸議同然一辭莫不爲李女咨嗟而探其實蹟無出於此云矣敢啓傳曰褒奬之典令禮曹議于大臣仍具諸堂意見論理草記可也事命下矣議于大臣則議政府領議政臣洪樂性以爲李召史以鄕賤女能判一死者其貞烈之節誠卓然可尙稚弱女子雖或力不及於拒强暴而視死如歸昭雪其辱則其心之潔其節之凜固可旌褒以樹風聲況被汚之跡亦無可證者乎臣意則棹楔之褒在所當施而事係恩典伏惟上裁云左議政臣金履素以爲中浪浦李女之死可謂烈矣渠以鄕村賤婦設或被人勒汚爲人所知難責其死以洗之況其被汚一款初無現露而乃能以身旣受辱生亦無用之說自言於其夫而從容就死旣以生亦無用自矢於心則雖或眞箇被汚其死則死於貞也今何論被汚與否於能辦一死之後耶儻施褒旌則誠足爲慰冤魂聳下賤之一大助而事係恩典伏惟上裁云右議政臣李秉模以爲李召史以鄕村之女能知辱身而生不如一死之明其心汚與不汚今不必索論也設使古之貞女當此境界如是自處之外恐無別般道理棹楔之旌雖不敢輕議褒奬之典似無所不可而事係恩典伏惟上裁云參判臣徐邁修以爲今此李召史之終判一死其志可尙而其對夫之言旣曰身旣受辱屍親之言亦或曰被汚而其受汚不受汚固在難明之中若使身不受汚而被劫之地卽判其死則貞節之允合旌褒無容更議而如或其不免受汚則雖云死賢於生至於褒奬之典恐無可論云參議臣尹行恁以爲其死也節則宜有奬節之盛典受汚與否恐不必可論云臣鍾顯之意則昔王凝妻李氏以其手之爲人所執引斧斷臂歐陽脩特書之以爲忍恥偸生者之戒今以李女之事比之見汚之恥雖甚於執手殺身之難有過於斷臂況其汚與不汚初無證左則又何必勒歸之於見汚哉施以旌褒之典恐合激勸之方而事係恩典不敢擅便上裁何如傳曰依議施行可也
정조 18년
南公轍以備邊司言啓曰卽見全羅監司李書九災實分等狀啓則羅州等十八邑一鎭置之尤甚全州等二十四邑置之之次綾州等十一邑置之稍實仍以爲面里分等雖有已例今年災傷不比尋常以面爲分等面之差等戶之都數從後啓聞看坪尙遲各邑槪狀未及齊到事目頒下外不足之數更爲陳請無論尤甚之次邑其中遑汲之類宜有多少接濟之擧另加詳度更當陳聞而後錄諸條竝請令廟堂稟處矣其一新還尤甚邑尤甚民戶三分一尤甚邑之次民戶之次邑尤甚民戶四分一之次邑之次民戶稍實邑尤甚民戶五分一停退事也其一米還尤甚邑尤甚面折半尤甚邑之次面之次邑尤甚面三分一尤甚邑稍實面之次邑之次面稍實邑尤甚面四分一代捧事也其一田農失稔甚於畓穀還上豆太無論三等邑本色與代租間從民願收捧事也其一珍島興陽結錢以明年麥秋退限收捧上納事也其一四山城軍餉城捧條無論三等邑捧留邑倉事也其一三軍門及樂工保米無論三等邑每名六斗代錢二兩收捧上納事也其一拯劣米各年條一倂停退今年條待明秋以當年例代錢準捧事也其一各司所管舊逋奴婢身貢指徵無處者限明秋停退事也其一各衙門所納旗竹長篁竹係是軍需不敢擧論而至於京外所納箭竹多有蠲減之例今年條依前許減事也其一各宮房各軍門各衙門加火田所在處倂令本官從實執卜收稅上送事也其一今年歲抄未及代定者以各其邑官匠保姑爲推移充定待麥秋次次塡充京司磨勘亦令退限事也其一尤甚之次邑勿定配所諸島被災尤爲孔慘如非有關係者則亦爲勿定配所也其一推奴徵債防塞事也分等參以傳聞不無一二參差處而道臣料量必勝於傳聞依狀請施行新還停退代捧事各軍門及樂工保米停退事近來南顧之念夙宵憧憧玉食靡甘不待分等之啓特降無前之惠無論還與餉已許停代而比諸所請分數不啻倍過竝與各樣保米而亦令分數停退或錢仳㒧之民想必聞命感祝恃而無恐此三條別無可以更爲覆啓者置之還上豆太本色與代租間從民願收捧事四山城軍餉捧留事拯劣米各年條停退當年條待明秋代錢事各司舊逋奴婢身貢指徵無處者限明秋停退事京外所納箭竹許減事各宮房各軍門各衙門加火田所在處竝令本官從實執卜事竝爲依施而火田濫稅雖在常年爲民間切苦之弊今若名以自本官從實執卜而諉之吏鄕之手反不如各該處執卜之時則稅雖減縮民必未蒙其惠各別嚴飭俾有別般實效今年歲抄未及代定者待麥秋塡充京司磨勘亦令退限事尤甚之次邑及諸島勿定配所事推奴徵債防塞事一體依所請施行至於珍島興陽結錢限麥秋退限事多結之民自是富戶不能滿結之類所納者無多不必停退以傷來頭民力兩邑歉荒尤爲沿邑之最在民人利害旣如是皎然置之何如傳曰允竹田事京外所納當年條竝蠲除靑大竹亦於稍實邑外限麥秋勿封內弓房御用箭竹亦除之火稅執卜事各宮房各營門衙門勿論三等邑從實執卜若有一毫貽弊而勒徵者屯監屯校差人等直令道臣嚴刑卽其地定配事分付宮房及各營各司自廟堂一體嚴飭俾各無犯而火稅何獨然畓摠亦然一體措語嚴飭從實收稅本道外諸道亦爲嚴飭如是下敎之後屯監或屯校差人中冒禁侵虐之類若不捉納狀聞其可曰有道臣守令乎近聞關西壯營屯弊爲西民之呼冤云此皆屯校不能闊狹而然先從關西比摠萬一有一半分後踵前習者自壯營屯校先卽嚴刑卽其地定配斷不饒貸事令道臣知悉曉諭屯民軍兵歲抄事限明年歲前退限事分付康津等六邑慰諭使之行纔有別諭者而如羅州靈光咸平茂長法聖等邑鎭綿穀俱荒結錢折半限麥秋竝許停退務安興德災荒最甚於右各邑云結錢全數限麥秋竝許停退古阜金堤萬頃臨陂扶安沃溝等邑穀荒入於尤甚結錢限三分一限麥秋停退事分付本道尤甚邑進上竝限麥秋勿爲封進旣承慈敎殿宮所封亦爲停免俾南民知慈覆之澤而日前有別下蠲恤之典果已詳細知委而此批答及慰諭使處前諭亦令潛心看過期於彈誠奉行湖南五十州不知爲歉歲事嚴飭可也
정조 18년
南公轍以備邊司言啓曰卽見全羅監司李書九狀啓則備陳綿農失稔之狀仍以爲尤甚邑尤甚面里訓局砲保兵曹各軍門軍布各衙門身保布純錢尤甚邑之次面里之次邑尤甚面里訓局砲保錢木參半兵曹各軍門軍布各衙門身保布純錢尤甚邑稍實面里之次邑之次面里稍實邑之次面里訓局砲保錢木參半兵曹各軍門軍布木邊折半代錢各衙門身保布純錢稍實邑之次稍實面里之次邑稍實面里訓局砲保依例純木兵曹各軍門軍布各衙門身保布木邊折半代捧興陽珍島兩邑訓局砲保兵曹各軍門軍布各衙門身保布竝折半停退當納條亦以純錢代捧事請令廟堂稟旨分付矣各樣納布之停退與代錢向奉特施之恩敎自本司消詳區別後錄知委今此狀辭置之何如傳曰允
정조 18년
南公轍以備邊司言啓曰卽見江原監司李勉兢災實分等狀啓則蔚珍麟蹄兩邑置之尤甚平昌等十四邑置之之次江陵等十邑置之稍實仍以爲尤甚兩邑尤甚面里最貧窮無依之類春後不可接濟者營邑相議從便救急計料元劃災三百五十結外二百三十九結四十六負四束特許加劃從實均俵後錄諸條竝令廟堂稟處矣其一還上中豆木麥兩種通一道告歉本色畢捧其勢末由尤甚邑限折半之次稍實邑三分一皮唐唐米最劣於他穀尤甚邑折半之次邑三分一稍實邑四分一蔚珍禾穀失稔大米租限三分一亦令代捧事也其一尤甚之次邑勿定配所事也其一推奴微債限明秋防塞事也分等依狀請施行所請災結加劃數甚精約還穀代捧係施他道已施之例竝與尤甚勿定配所推奴徵債而依狀請許施何如傳曰允
정조 18년
南公轍以備邊司言啓曰因江原監司李勉兢上疏批旨內有草記回啓之命矣取見其疏本則以爲各邑所報田災從略裁減猶不下爲三百三十六結不敢援例狀請據實仰籲恭俟處分砲保原州等三邑錢木參半寧越等六邑純錢代納然後可爲支保之道云矣本道綿田給災雖有近來已例係是事例之外昨年旣已嚴飭而今年不可比論常年砲保之原州等三邑錢木參半寧越等六邑純錢代納以今民勢不可無闊狹之道亦爲依所請許施何如傳曰允
정조 18년
南公轍以壯勇營言啓曰本營鄕武士鄕軍私獵於砥平地矣大虎一頭捉得封進而捉虎校卒姓名別單書入之意敢啓傳曰知道
정조 18년
尹致性以義禁府言啓曰慶尙道長鬐縣定配罪人徐配修全羅道興陽縣定配罪人徐有聞放送事承傳啓下矣徐配修徐有聞等竝卽放送事分付各該道臣之意敢啓傳曰知道
정조 18년
李相璜以刑曹言啓曰依下敎永宗鎭爲奴定配罪人丁文九朴亮鉉竝卽放送事分付道臣之意敢啓傳曰知道
정조 18년
掌令鄭景祚疏曰伏以臣姿性最下而文質無當恩造偏勢而涓埃莫報十數年來屢叨言地未嘗效一日之責居常愧悚若隕淵谷迺者東邑之解歸旋承柏府之新除逖違之餘願切覲光飭敎之下義難言私遂不得不冒昧出肅一再登筵而隨例謄傳徒事緘默退自循省惶汗浹背際又常參有命召牌儼臨在臣分義固當竭蹶之不暇而第臣數日以來風痺宿症挾感猝劇右臂刺痛半身不用委頓床席轉側須人束帶趨造萬無其望欲起還仆竟犯違傲臣罪至此尤無所逃伏乞聖明俯垂鑑諒亟賜鐫遞仍治臣逋慢之罪以肅朝綱俾安私分焉臣於病伏涔涔之中尙何論愚慮之一得而竊伏惟我殿下一念民事宵旰憧憧以周王懷保之仁有天章召接之擧咨詢講究惟恐不及今日筵席上自大僚下至三司想必多國計民穩之敷奏迭陳者而區區漆室之憂亦不容終默玆敢附陳焉噫今歲旱風之爲災可謂極備而禾穀之通歉亦挽近初有也凡係賙濟之策蠲免之宜溫綸屢下德意普洽莫不先期預講纖悉周備殆無毫髮餘蘊臣無容更議而第念給災之政雖在常年最難精詳邑報而見削於營門道報而又減於籌司及其分俵之際終不無白徵之弊顧今大無之災諸路同然始則秧種不愆茁穎有期而繼之以四旬亢旱高燥之地已無餘望及夫得雨之後日氣調適穀苗之幾枯而蘇者稍有成熟之漸而荐之以八月大風早者漫而生耳晩者姑而空殼外此雜穀無一不災此疆彼界雖或有被災淺深之別而統以計之完而無災者不過爲十二三矣今則諸道災政想已報摠上司劃給亦必從優而許多災處難保無不均不足之弊臣謂嚴飭道臣另加消詳務從稱停雖一把一束如有當入而不入於災者列邑追後査執營門隨報加給俾實惠得以下究焉當此大歉惟正之稅尙多蠲頉當捧之還亦入停退則宮庄營屯被災之處固當一體減給而差校䆃掌輩認爲利窟專事橫徵作弊之端不一而足亦宜預飭諸道使各該地方官嚴加禁斷若或有白地侵徵之弊隨現報營照法重繩其於恤窮報民之道亦可爲萬一之助矣臣無任云云省疏具悉俵結事廟堂亦當嚴飭矣宮庄營屯事其弊可勝言哉湖南年分回啓之批有別般飭敎仍令知委諸道矣爾其勿辭察職
정조 18년
江原監司李勉兢疏曰伏以仙寢展禮聖孝克伸鑾蹕穩旋玉體彌康臣民慶忭率土惟均仍伏念臣猥以無似濫叨藩寄雖在簿書期會之間尙多不逮況値災荒之歲上無以紓聖上旰食之憂下無以副窮民望哺之情畢竟僨敗臣固自知夙宵憂懼如集于木惟殿下矜其不能隨處曲庇喉司擧行罪關至重而乍罷旋仍廚院請勘責在不勤而特加容貸臣聞命惶感益無所措在臣分義惟當殫竭駑鈍圖贖愆尤之萬一而已凡係民隱之切肌敢不隨事導達以對揚若保之德義也哉恭惟我聖上一念元元丙枕靡遑不待諸道之陳聞先命舊還之勿捧繼以綸音誕降陽春藹然字字恩言有足以感神明而孚豚魚一自飜謄曉諭之後愚夫愚婦率皆歡欣鼓舞恃而無恐臣在分憂之列與有榮焉本道農形之優劣民勢之緩急已陳於分等啓聞中臣不必更事煩瀆而近來民習狃於曠絶之惠澤其所希覬非止一二若其停減等節雖不敢曲循而仰請就其中竊有所萬萬矜悶者玆不得不冒昧仰聞焉本道地形山多野少水田絶罕嶺東諸邑雖云畓多比之田結不過參半至於嶺西十七邑則或爲四五分之一甚者不滿一二結故前年實結最是近來高摠而畓爲四千餘結雖有量後及畓之以田在案者槪不過五千結田之倍蓰可以推知而膏腴絶少沙石居多重以解凍最晩霜氣頗早故一年再耕十無二三終歲勤苦穀出零星生渥切矜産業無恒若値歉歲則田畓相半之處災實相錯或有相資互濟之道惟彼峽氓專靠磽确之田秋來全然失農則不待輸糴甁罌已空而若以田不給災又從而一例徵稅顧其勢必將不免於顚連矣以是之故田災之請便成謬例自癸卯至壬子十年之間無歲無之而每蒙許施之恩及至昨年前道臣沈晉賢之狀請也有司之臣據例防塞仍以無敢擧論之意行會嚴飭在藩臣奉行之道豈敢更爲容喙之計哉第今年穡事始旱終風痒稼非一而田比於畓所損尤甚臣之巡路被災田民到處成群指點災處皆曰來頭坐活特其餘事其於公稅何臣以事目所載不敢輕議之意多般慰諭而蚩蚩者氓法理難曉一耕俵災田畓何間而彼給此否古有今無則擧懷抑鬱人情無怪究其實狀吁亦慽矣彼三南諸處俱是再耕之地故田災有無不甚關緊西北兩道旣有比摠之規無論田畓自可均俵而本道則土品之瘠薄無異於北關災政之分俵獨比於南路臣若徒懷嚴畏不以陳聞使民有白徵之冤則辜負之罪猶屬一身是豈仰體我聖上恤災之至意也哉各邑所報田災已爲據例退送而雖使從略裁減猶不下爲三百三十六結之數固不敢援例狀請亦未忍終事泯默玆敢據實仰籲恭竢處分焉道內木綿本非宜土嶺西近北之地山峽諸邑元無播種之事其外雖或略有綿田以臣巡路所見言之或十里而一有或遍境而絶無雖當大登之歲産出不敷盈尺之木數斤之綿苟非南商之來賣貿遷亦無其路每當嚴冬衣布者居半着綿者絶罕故自兵曹納以下無論各衙門皆以純錢上納雖以砲保之所重幾皆以錢代納矣始自己酉原州寧越伊川楊口金化安峽等六邑謂以木産邑自訓局督令納木而每每論報以木以錢歲各不同昨年又添麟蹄淮陽金城竝上項六邑而責納本木邑民往訴而該營不許道臣狀請而籌司見格畢竟貿取京肆僅僅上納而點退改備之際所入過倍納布之役何處無之而唉彼東民不無偏苦之歎九邑之中原州則壤接畿湖伊川安峽隣比海西猶有交易之道其餘六邑無異求魚鹽於太行之西貢橘柚於淮水之北本色備納其勢末由及至力窮必將逃避侵及鄰族其弊多端言念民事實爲矜惻向於辛亥因道臣尹師國陳請備局覆啓中有如値綿貴之歲擧實狀聞該營亦無得一例防塞事措辭行會今年綿農到處大無臣之在京時已見本道之民呼籲於備局及該營者到界以後邑牒民訴逐日沓至親兵所需非不知與他自別而孱民疾痛之呼有不忍恝然臣較量民情參以事勢原州伊川安峽等三邑使之錢木參半則庶可以容力措備至於寧越楊口麟蹄淮陽金城金化等六邑使之純錢代納然後可爲支保之道玆敢不避煩猥仰瀆崇聽伏乞聖上天地父母先治臣越例仰請之罪右項兩條竝令廟堂從長稟處俾公法伸而民力紓焉臣無任云云答曰省疏具悉兩條民事不待卿言已有領略而先令廟堂與年分狀本卽爲草記回啓於常參之前卿其待回下宣布民邑
정조 18년
甲寅十月十五日午時上御重熙堂軍士房承旨入侍時同副承旨南公轍記事官鄭文始假注書具得魯記注官金良倜記事官吳泰曾檢校直提學徐有防有司堂上尹行恁以次進伏訖上曰左副承旨入侍出榻敎賤臣承命出傳與左副承旨李相璜偕入進伏命書榻敎曰前郡守具絳訓鍊副正加設啓下別定全羅道康津等六邑慰諭使軍官綸音齎傳又命書傳敎曰禁府刑曹徒流案入之湖南尤甚邑金甲島趙鎭明移配北道李淧移配椒島薪智島具純移配白翎呂島韓再郁移配吾叉浦靈嚴金履錫鹿島具紞竝移配關西金甲島李潤慶移配古突山事分付禁府古今島鄭尙勳沃溝池景祐康津朴聖梓海南柳馨權南桃浦白成玉鹿島朴志溫李圭宅荏子島李義亨金甲島李輔天薪智島鄭時弘海南李命天靈嚴金致弘柳潑康津龐俊行興陽林石佛扶安申在祐智島千百守金甲島金得良稍實邑稍實島各隨罪名移配一時竝配撓民宜念令道伯量宜次次移配後狀聞而居在稍實里者勿論事令刑曹卽爲行會鹿島二丹古今島艶伊劉昌任金五金智島金大得金甲島李乭伊靈巖柳光得珍島李雲孫呂島李性白令道臣捉來嚴刑殘邑爲奴婢海南僧太云興陽僧性輝殘寺僧充定事竝令刑曹分付道臣順天金泰山文景逸放送事亦爲分付以義禁府申大顯捧口招啓目命書傳敎曰特敎捧口招之下如許游辭不成說之供無難捧入兩堂特除之意果安在哉若能嚴問渠雖膽大當魂不附體之不暇何敢容喙於發明乎卿等萬萬無狀卿等不欲處分當該首都事西間嚴囚大喝聲不能嚴飭之首羅將嚴刑定配次出付刑曹當刻內更爲開坐筵中擡頭頻瞻之非今斯今嚴飭之下以武臣着氅衣出入於御前傳香之時以大門三間蓋瓦敢請賞典事只從目下現發之事爲先嚴問以聞若不直招何必刑推乎當用軍律於郊館以礪頹綱斷不可已此公事休紙出給卽爲開坐捧供仍命退諸臣以次退出
정조 18년
行都承旨沈煥之式暇左承旨洪義浩坐右承旨尹致性坐直左副承旨李相璜緣故出右副承旨李儒慶坐直同副承旨南公轍內閣直注書鄭文始病一員未差假注書具得魯仕直韓致重仕事變假注書尹濟弘仕
정조 18년
李儒慶以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
南公轍啓曰明日常參經筵取稟傳曰停
정조 18년
尹致性啓曰大司憲未差執義李秉喆持平洪秉臣洪樂敏傳旨未下掌令鄭景祚呈辭掌令申大龜在外監察茶時之意敢啓傳曰知道
정조 18년
傳于李相璜曰左副承旨同副承旨入侍
정조 18년
傳于洪義浩曰右副爲軍士房
정조 18년
傳于李儒慶曰軍士房承旨入侍
정조 18년
傳于洪義浩曰以今番京畿城餉代捧事觀之或有知委遺漏處則諸道身米布錢出於民者停減擧行也如義僧番錢等名以不屬於軍匠驛奴若或見漏是豈一視之澤乎義僧番錢折半給代之外卽渠所辦其所停減依平民例分等爲之事令廟堂星火分付畿甸三南及慰諭使處外此廟堂之未及一一提說各名色者道伯領會命令本意通同擧行事分付
정조 18년
傳于李儒慶曰坐直承旨入侍
정조 18년
以申翼顯黃道源囚單子傳于尹致性曰附過放送
정조 18년
以李龜錫囚單子傳于尹致性曰附過放送
정조 18년
南公轍以內醫院都提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 18년
洪義浩以漢城府言啓曰因谷城幼學李弘直爲其父母加資事上言吏曹草記傳曰允該邑若能詳探豈有遺漏之擧乎推恩之典所重如何飭敎又何如則其所擧行若是稽忽當該道臣爲先推考該縣監拿問嚴鞫處分等如入尤甚之次邑則待麥秋捧傳旨京兆諸道安知無此等之弊限以來月更令自首然而又有遺漏則道伯守令難免重勘令廟堂嚴飭諸道可也事命下矣知委各部使之搜問坊曲則東西部以士庶年八十以上及偕老年七十以上遺漏者報來而東部鄭守剛去年下鄕今始上來西部韓二先再昨年下鄕今始上來咸相益以栗浦權管今始遞歸尹平殷昨年下鄕今始上來見漏於推恩中故別單書入而至於中南北三部皆以無報來之意敢啓傳曰知道令該曹口傳下批可也
정조 18년
李儒慶以訓鍊都監都提調意啓曰依下敎華城役所募軍募得時貽害平民左邊捕盜軍官權應卨等八人軍士金再得等八名右邊捕盜軍官朱泰貞等六人軍士金長男等六名一倂査問則渠等所訴內以爲募軍之渡江後逃躱者有之匠手之預受雇價而逃躱者有之自城役所移文捕廳使之窺捕故其族屬或親密人處不得不鉤問貽害平民之怨似由於此校卒所告大抵皆然其間事勢容或如此而以其不能操心之罪重者決棍七度輕者五度其中軍官差任不過爲數十日者二人故此則分揀之意敢啓傳曰知道
정조 18년
尹致性以義禁府言啓曰全羅道珍島郡金甲島趙鎭明移配北道李濟移配椒島康津縣薪智島具純移配白翎鎭興陽縣呂島韓再郁移配五叉浦靈巖郡金履錫興陽縣鹿島具紞竝移配關西金甲島李潤慶移配古突山事命下矣趙鎭明咸鏡道利城縣李淧黃海道豐川府椒島鎭具純長淵縣白翎鎭韓再郁長淵縣吾叉浦金履錫平安道肅川府具紞朔州府李潤慶順天府古突山鎭竝移配而仍前罪目依例發遣府書吏羅將自各其配所執捉仍令押送于新定配所之意敢啓傳曰道內移配者自該道定營校擧行其餘亦爲定營校上送至城外定府屬押赴配所可也
정조 18년
甲寅十月十六日辰時上御重熙堂左副承旨同副承旨入侍時左副承旨李相璜同副承旨南公轍記事官鄭文始記注官承膺祚記事官吳泰曾以次進伏訖上曰今則日氣頗寒路傍乞丐之類自巡邏營門左右捕廳詳察俾無街路呼凍之弊事嚴飭命相璜書傳敎曰朝起思之日前北漢餉穀代捧也長山臨津欲爲提敎而意謂自當入於這中姑置之更思大興喬桐猶且當入不入則長臨之不見漏豈可必必草記雖是大臣之事提醒責在年少有司當該副提調尹行恁越俸一等以謝山城饑民卽令關問該道一體擧行曾聞喬桐府無當捧餉穀云今年則有已捧者乎如多有之施以一例不然則昨年特停之大同爲幾許問于該府此條代施闊狹之政爲可亦令廟堂知此論理草記仍命退承史以次退出
정조 18년
甲寅十月十六日午時上御重熙堂軍士房承旨入侍時右副承旨李儒慶假注書具得魯記注官承膺祚記事官吳泰曾以次進伏訖上命書榻敎曰王大妃殿進御行濕流氣飮前方中羌活獨活減三分去澤瀉升麻加薏茹仁三錢桂枝一錢自今日一貼式煎入仍命退承史以次退出
정조 18년
甲寅十月十六日申時上御重熙堂坐直承旨入侍時右副承旨李儒慶假注書具得魯記注官承膺祚記事官吳泰曾以次進伏訖上命書傳敎曰京外進報老人令吏兵曹謄書冊子待齊到草記入啓事分付仍命退諸臣以次退出
정조 18년
行都承旨沈煥之式暇左承旨洪義浩坐右承旨尹致性坐左副承旨李相璜坐直右副承旨李儒慶坐直同副承旨南公轍內閣直注書鄭文始病一員未差假注書具得魯仕直韓致重仕事變假注書尹濟弘仕
정조 18년
南公轍啓曰來二十一日朝參日次矣敢稟傳曰停
정조 18년
南公轍啓曰來二十一日輪對日次矣敢稟傳曰爲之
정조 18년
李相璜啓曰大司憲執義持平一員未差掌令鄭景祚呈辭持平洪秉臣傳旨未下掌令申大龜在外監察茶時之意敢啓傳曰知道
정조 18년
李相璜啓曰正言李東冕下諭後過限不上來依定式遞差傳旨及禁推傳旨捧入之意敢啓傳曰遞差
정조 18년
李儒慶啓曰臣儒慶以入直禁軍戎器點考下直進去之意敢啓傳曰知道
정조 18년
李儒慶啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 18년
兵曹口傳政事訓鍊副正單具絳
정조 18년
傳于沈煥之曰守令察訪如有上京者皆令待開門下送後草記三南守令察訪限明年麥秋切勿給由如有不得不給由者具由狀聞西北尤甚之次邑守令限麥秋亦勿給由事令該曹分付諸道亦令廟堂知悉察飭
정조 18년
以時囚罪人申大顯供辭傳于李相璜曰觀其擧措無嚴莫甚聞其爰辭無足更問若非剪拂之人則其所處分豈或始嚴終緩而譬若蟄蟲之起宜垂生成之澤姑爲削職放送草記
정조 18년
以慶尙監司趙鎭宅狀啓各衙門身貢布或參半純錢令廟堂稟旨分付事傳于洪義浩曰已有停代之命依湖南例不必回啓處置嚴飭該道俾於擧行之際一一遍及而尾陳四邑代錢事依狀請施行事分付
정조 18년
以全羅監司李書九狀啓南原府民家燒燼事傳于洪義浩曰觀此狀辭爲南原之民不覺攬衣繞壁哀彼近百戶燼餘民情豈勝矜惻惟幸邑宰之得人必無塡壑之慮然旣聞之豈可以之次邑歇看乎應式外別給穀物令地方官聚會被燒民戶詳傳朝家念渠輩之意所受新舊還上及當捧身役竝蕩滌事令廟堂三懸鈴行會該道
정조 18년
以全羅監司李書九狀啓道內沿邑鎭麥糴最少處兩麥留庫條中量宜加分令廟堂稟旨分付事傳于洪義浩曰夜已深矣何必回啓依狀請施行事令廟堂知悉分付
정조 18년
李儒慶以吏曹言啓曰因鳳山幼學具命老上言其父前縣監亨道今年七十一今春老人成冊抄報時連爲拔去有文券田畓混入於逆家之物公然見失事曹回啓判付內問其委折於該道如可爲之草記許施事命下矣卽接黃海監司李泰永移文以爲査問於本郡守則具命老之父亨道以善復同宗親密之人善復田畓之在於本郡者渠旣主管善復伏法之後田畓査出屬公所帶兵營騎士將本郡訓鍊班首等任一竝減斥每歲修報前銜成冊中永爲拔去則面任之不敢擬入於老人成冊事固當然其所稱冤極爲猥越故果爲嚴辭斥退矣敢有猥煩天聽之擧究厥所爲萬萬巧惡牒呈而本道監司移文結語又以爲初不以前銜待之則該郡之不爲抄報於老人成冊事理無怪稱以爲父訟冤而挽及田土混入之說者精神所注不專在於推恩一事其飾辭誣妄之狀尤極巧惡自營門嚴勘計料云矣命老以逆復親密同宗平日主管其田畓情同至親推此可知逆復伏法之後渠當縮伏畏愼而乃敢誣罔天聽有此干恩之計者尤萬萬痛惡上言內辭緣勿施其奸濫罪狀令該道臣照律嚴治何如傳曰允
정조 18년
李相璜以義禁府言啓曰時囚罪人申大顯削職放送後草記事命下矣申大顯削職放送之意敢啓傳曰知道
정조 18년
李儒慶以左邊捕盜廳言啓曰依下敎華城赴役募軍捉送時勒定作弊軍官軍士等査實移刑曹後草記事命下矣軍官權應卨嚴擎完安鳳儀張斗幹朴永秀金福顯崔道浹韓宗裕及軍士金再得李喆孫崔春得崔順得梁順同朴九石朴泰蕃金春大等一一査出竝移送之意敢啓傳曰知道
정조 18년
李儒慶以右邊捕盜廳言啓曰謹依口傳下敎役軍等起送時作弊委折嚴加査實於軍官軍士等處則六月以後至八月元無捉送之事九月內五次捉送者合爲一百七十二名而只知抄送之爲急不問各人之願否混同執送果致騷擾故當該譏捕軍官六人軍士六名等竝移送刑曹之意敢啓傳曰知道
정조 18년
行都承旨沈煥之坐左承旨洪義浩坐右承旨尹致性坐左副承旨李相璜坐直右副承旨李儒慶坐直同副承旨南公轍內閣直注書鄭文始病一員未差假注書具得魯仕直韓致重仕事變假注書尹濟弘仕
정조 18년
李儒慶啓曰禁衛營將官來言今日本營軍兵日次私習云矣敢啓傳曰知道
정조 18년
傳于尹致性曰右承旨入侍
정조 18년
傳于沈煥之曰今聞湖南尤甚邑守令中有過年限者云稍實之次中年富力强人令該曹口傳相換
정조 18년
吏曹務安縣監韓泰裕淳昌郡守李弘源相換金井察訪池日賓平丘察訪丁允泰相換
정조 18년
傳于沈煥之曰在外京兆堂上許遞前望單子入之
정조 18년
判尹前望單子入之具㢞落點
정조 18년
傳于李儒慶曰月一展拜粗伸誠禮而七八兩朔未免曠覲是豈置展誠錄於齋所禮行必敬錄之本意明日當由逌瞻門展拜該房知悉
정조 18년
傳于李儒慶曰再明日次對進定於明日
정조 18년
李相璜啓曰明日次對兩司當爲進參除在外傳旨未下外呈告人員竝待開門牌招何如傳曰允
정조 18년
沈煥之以吏曹言啓曰守令察訪如有上京者皆令待開門下送後草記事命下矣文川郡守尹寅基新溪縣令宋景載甑山縣令宋煥章黃澗縣監鄭殷祥纔已催促下送而嘉山郡守徐直修謂有親病洪原縣監丁志元謂有身病不卽下去雖未知親病身病之如何而特敎申飭之下無意下去事體所在誠極未安所當重勘而本院請推之外無他可施之罰何以爲之敢稟傳曰有親病者更問其可强與否如宋煥章之可强則嚴飭下送不然則改差令政院政官牌招開政曰有身病之人嚴飭卽爲下送後草記上京守令促使下送而本曹草記之前後詳略如此此蓋近來監司之不有朝令私自給由使卿曹不知而然國綱所在極爲駭然後復若此自卿曹別般草記論罪可也
정조 18년
沈煥之以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇雩祀壇祈雨壇司寒壇漢江壇厲壇次第摘奸則各壇上及紅箭門墻垣階砌俱爲無頉而此後看護等節着實擧行事申飭之意敢啓傳曰知道
정조 18년
李儒慶以備邊司言啓曰籍法至重固不可輕議退限而在前歉荒之歲多有已例今年三南年事之歉荒別無異同明年又是式年則尤甚邑籍費收斂極爲可悶姑爲退限似爲一分紓力之道而一道之內分而異之亦不無爲弊之端一倂通一道麥秋後收捧限歲前磨勘軍兵改都案亦令限歲前磨勘之意分付三南道臣何如傳曰允籍費與都案限明年秋成收捧事分付可也
정조 18년
李儒慶以兵曹言啓曰同知中樞府事李潤馨李廷麟李斗喆任鎭庭姜晩起白世輝白尙昱林斗弼金鍾白蔡澤老李亨基洪大廈白時有朴萬根朴守德安廷㝡李喜仁高可賢閔百弘辛好正劉世郁金兌重文就奎崔泰恒崔尙載尹益望姜位泰姜弼武金兌瑞吉泰輝秦聖鳳金俊明方就成洪賢道朴世斗朴大根僉知中樞府事韓致復宋寅夏李長英閔鍾淳李光新李翼星金鉉佐白師薰康元龍鄭在天朴東俊李聖基白師晦黃思建梁光廈李奎煋李聖臣李元曄吳德遜尹藎東朴亨殷朴萬瑞俱以老人或在外上來無期竝依例減下景福宮衛將李景光除授在外過限未上來依法典改差何如傳曰允
정조 18년
李儒慶以御營廳言啓曰今十月十九日景慕宮展拜時依兵曹節目弘化門集春營入直軍各五十名除出大將臣李敬懋率領弘化門外分左右排立而還宮後待標信解嚴各還本處入直之意敢啓傳曰訓將習陣進卿與禁將修改進領軍則守禦使爲之令政院待開門牌招聽傳敎
정조 18년
知義禁李秉鼎疏曰伏以臣於賓筵昵侍之際忽伏奉禁堂除旨繼而覈囚有命飭敎截嚴遂乃不遑他顧顚倒承膺而今則處分已下臣可以言私矣噫是任也卽臣寢夢猶驚之地間嘗一再出肅而始緣事會之迫急旋蒙體諒之洪恩蓋臣區區迷執欲以去就辭受之節竊附忍痛含冤之義者非但臣情之甚苦庶或聖明之俯燭矧今隄防漸壞義理愈塞臣以受恩罔極之蹤每中夜長吁忽忽忘生縱未能引義決退沒齒自靖亦豈忍因仍盤礴殆若無故之人哉抑臣又有懇迫情理臣之老母素患胸腹之痛近因風寒之乍緊挾感重添症形危篤臣方左右扶將煎熬罔措離捨供職尤無可論玆敢略控短章仰暴至懇伏乞聖慈曲垂鑑察將臣所帶金吾泮堂提學之任竝行鐫改俾便救護仍治臣瀆擾之罪以昭法紀千萬幸甚臣無任云云答曰省疏具悉卿其勿辭救護
정조 18년
掌令鄭景祚疏曰伏以臣卽伏見申大顯判付下者罪積無嚴罰止削職罰不當罪失刑大矣噫筵體何等嚴重而渠以幺麽一武夫雖是無故之人固不敢無忌憚乃若是況以起廢之蹤厚被拂拭之恩至荷戎權之寄則嚴畏之容宜發於色辭戰慄之形當著於周旋而揚揚之氣呫呫之貌極其放恣致勤察飭頑不知懼罪上添罪其所負犯非止一再爰辭纔徹薄罰旋降至以湔拂之人宜垂生成之澤爲敎前此湔拂已施造化及今生成反失輕緩若此則非但渠不能含恩而畏罪抑無以戢他驕悍之習臣謂削職罪人申大顯亟施竄配之典以重王法斷不可已也臣無任云云答曰省疏具悉申大顯事勘其罪不在於削職與竄配矣
정조 18년
甲寅十月十八日辰時上御重熙堂同副承旨藥房提調入侍時同副承旨南公轍假注書具得魯記注官金良倜記事官吳泰曾藥房提調徐有防以次進伏訖命讀公事書判付訖命書傳敎曰狀啓跋語贊揚之弊習曾有嚴飭則今見江留狀語盛恩陽春等云云此非贊揚而何該留守從重推考不爲嚴題退却承旨亦爲從重推考近於廟堂行會爲其消詳不無稍稍復循舊習之弊此在大臣之察飭處使之知悉又命書傳敎曰琉球國漂人出來卽來貢以後初有初欲接置於弘濟院矣更思其所顧恤當有拔例今聞筵臣言初十日似已來泊古達島云數日後當上來日寒若此嚴飭畿伯造置衣袴及毛具等物待其渡江接置新營躬往慰諭發送時亦爲厚給應式外盤纏以爲順付使行之地事令廟堂行會有防曰協吉通義刊役今纔過半矣金井察訪池日賓自初主管監董到今有難下送令該曹畿驛察訪中相換使之往來監董何如上曰依爲之出擧條仍命退諸臣以次退出
정조 18년
上詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 18년
李相璜啓曰大司憲執義持平一員未差掌令鄭景祚牌不進持平洪秉臣傳旨未下掌令申大龜在外監察茶時之意敢啓傳曰知道
정조 18년
傳于李儒慶曰侍衛軍兵毛具
정조 18년
傳于李儒慶曰大臣備局堂上引見
정조 18년
以大司憲林蓍喆遞差傳旨傳于李相璜曰臺諫去來事體何如則常參日處分謂以忘置今始捧入傳旨該房承旨爲先從重推考都憲之伊時筵奏未免下語之不審而周旋之際臺體頗熟徑遞可惜此傳旨勿施
정조 18년
沈煥之啓曰判書李致中參判黃昇源參議鄭致淳牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參議只推一體牌招
정조 18년
沈煥之以吏曹言啓曰以本曹上京守令催促草記批旨內曰有親病者更問其可强與否如宋煥章之可强則嚴飭下送不然則改差令政院政官牌招開政曰有身病之人嚴飭卽爲下送草記事命下矣上京守令連爲嚴飭則洪原縣監丁志元促敎之下不敢遲留卽爲發行云嘉山郡守徐直修親病尙無減勢不得還官云今姑改差何如傳曰允
정조 18년
有政吏批判書李致中進參判黃昇源式暇參議鄭致淳進行都承旨沈換之進以徐邁修爲大司諫徐有沂爲執義鄭魯榮爲持平李顯道爲獻納張錫胤爲正言李聖圭爲知敦寧徐有防爲知經筵李秉鼎爲氷庫提調曺允遂爲西學敎授鄭履綏爲東學敎授尹東壽爲司錄申思益爲嘉山郡守李茗林處鳳爲崇靈殿參奉承文提調鄭昌順鄭好仁李𡊠李聖圭趙宗鉉具庠具㢞李致中閔鍾顯李秉鼎尹師國李得臣徐鼎修徐邁修黃昇源洪明浩閔台爀林蓍喆李鼎運李祖承沈煥之徐有臣趙鎭寬鄭大容李義弼以上竝單付知經筵沈頤之同經筵徐有防贈參判丁志寧贈吏判例兼前判書丁範祖考
정조 18년
兵批判書具庠進參判柳誼病參議朴宗甲入直參知兪漢寧病右副承旨李儒慶進啓曰忠淸兵使今當差出而擬望之人乏少他道守令竝擬何如傳曰此時守令豈可移擬雖無守令豈無可擬之人乎以李時秀白師謹爲副摠管李殷福爲內禁將元永麟爲五衛將簡聖魯李沁爲景福將元永厚爲訓鍊判官宋文衡爲威鳳別將洪仁默爲忠淸兵使韓海趙衛雄李晟權南敬寬高道亨徐命迪鄭弘遠白瑞遇柳象星洪正九李景仁韓世浩李春茂蔡元瑞劉重源權得衡吳大寬范致大姜碩萬金錫九金重碩呂以文金兌允車命璉金德祚李必昌咸春克金澹車必弘高敬碧朴枝盛文億萬金振燦爲同知李德欽金孝先鄭遇泰趙汝鎭李仁奎金恒重任忠常韓樸李震欽爲僉知僉知徐潤載李彦煐副司直申思運趙尙鎭洪大協徐榮輔副司果李東冕成肯柱以上竝單付
정조 18년
傳于沈煥之曰今日政除拜守令當日辭朝